钦定古今图书集成/明伦汇编/官常典/第754卷 > 丁泰运 尚大伦 王橓征
## 钦定古今图书集成/明伦汇编/官常典/第754卷 > 丁泰运 尚大伦 王橓征

按《明外史忠义传》：“泰运，字孟尚，泽州人。崇祯十三年
进士。除武陟知县，调河内，著廉直声。十七年二月朔，
贼将刘方亮自蒲坂渡河，东窥怀庆。巡按御史苏京
托言塞太行道，先遁去，与陕西巡抚李化熙仝抵宁
郭驿。俄兵变，化熙被伤走，兵执殴京，褫其衣，披以妇
人服，令插花行。稍违，辄抶之，一市大笑。叛将陈永福”
引贼至京，即迎降。贼遂逼怀庆，监司以下皆窜。泰运
独守南城，力不支，被执。贼拥见方亮，使跪，不屈，烧铁
锁炙之，亦不从，乃遇害。贼既陷怀庆，寻陷彰德。安阳
人尚大伦，字崇雅，由进士历官刑部郎中。有国学生
白梦谦，以救黄道周系狱，大伦议宽之，忤尚书意，遂
罢归。城陷，抗节死。又有王橓征，由乡举历官蒲州知
州。忤豪宗，谢事归。为贼所执，传诣李自成，道愤恨不
食死。